Hemmeligheden ved en vellykket, cremet risotto er at tilsætte væden gradvist til risene under kraftig omrøring. Den hemmelige familieopskrift er en af de mere muntre afsløringer, der kommer frem i den bunke e-mails fra John Podesta, som WikiLeaks har sendt på gaden, og som er foretrukken godnatlæsning i Washington for tiden.

For 67-årige Podesta er ikke blot en dygtig amatørkok. Han er mangeårig grå eminence i Washingtons politiske maskinrum og i dag øverste chef for Hillary Clinton-kampagnen.

I Podestas korrespondance får vi derfor et unikt indblik i Clintons kampagne, håndteringen af hendes møgsager og de indre stridigheder i hendes stab. Oplysninger, der tilsammen tegner et forstemmende billede af storfavoritten til at blive USA’s næste præsident: en kvinde, der har svært ved at trække klare skel mellem Clinton-fondens økonomiske interesser og sit eget politiske virke. En kampagne, der er præget af splid mellem hendes mangeårige, loyale inderkreds, der prøver at mørklægge problemerne, og nyere stemmer, der kræver mere åbenhed og gennemsigtighed.